โบรกแนะซื้อ IP มองกำไรปี 64-66 โตเฉลี่ย 53% เคาะเป้าใหม่ 29.43 บ. ดันอัพไซด์พุ่ง 54%
“บล.ทรีนีตี้” แนะนำซื้อหุ้น IP ราคาเป้าหมายใหม่ 29.43 บ. ชูหุ้น Growth Stock อัพไซด์สูงลิ่ว 54% มองแนวโน้ม P/E ลดลง ขณะที่อัตราการเติบโตของกำไรปี 64-66 โตเฉลี่ยราว 53% ต่อปี
“บล.ทรีนีตี้” แนะนำซื้อหุ้น IP ราคาเป้าหมายใหม่ 29.43 บ. ชูหุ้น Growth Stock อัพไซด์สูงลิ่ว 54% มองแนวโน้ม P/E ลดลง ขณะที่อัตราการเติบโตของกำไรปี 64-66 โตเฉลี่ยราว 53% ต่อปี
1 เม.ย. 2565

บริษัทหลักทรัพย์ ทรีนีตี้ จำกัด ระบุในบทวิเคราะห์วันนี้ (1 เมษายน 2565) ประเมินเกี่ยวกับ บริษัท อินเตอร์ ฟาร์มา จำกัด (มหาชน) หรือ IP โดยคงคำแนะนำ “ซื้อ” ราคาเป้าหมายใหม่ 29.43 บาทต่อหุ้น โดยราคาปัจจุบันซื้อขายบน Forward P/E ราว 34 เท่า และคาดว่าจะลดลงเหลือ 25 เท่าในปี 2566 พร้อมมองว่า IP เป็นบริษัท Growth Stock ที่มีแนวโน้มการเติบโตสูง ระดับ PEG ยังอยู่ที่เพียง 0.6 คาดการณ์อัตราการเติบโตของกำไรสุทธิปี 2564-66 เฉลี่ยราว 53.3% ต่อปี ยังไม่รวมอัพไซด์จากแผนธุรกิจในอนาคตหลังจากนี้ เช่น อาหารเสริมกลุ่มสมุนไพร กัญชง เป็นต้น
พร้อมกันนี้ บริษัทมีแผนการดำเนินธุรกิจในช่วง 5 ปี (2565-2569) โดยตั้งเป้าหมายรายได้เติบโตแตะระดับ 5 พันล้านบาทในปี 2569 คิดเป็นอัตราการเติบโตเฉลี่ยจากปี 2564 ราว 40.9% ต่อปี จากปัจจัยหนุนธุรกิจร้านขายยา Lab Pharmacy ที่เพิ่งปิดดีลไป คาดว่าจะเริ่มรับรู้รายได้ในไตรมาส 2/2565 และตั้งเป้าขยายสาขาเชิงรุก จากปัจจุบันมี 22 สาขา จะเพิ่มเป็น 40 สาขาในปี 2565 และตั้งเป้าที่ 100 สาขาใน 3 ปี
โดยกิจการร้านขายยาจะช่วยให้บริษัทมีรายได้เพิ่มขึ้นทันที คาดรายได้จากธุรกิจร้านขายยาในปี 2565 ราว 500 ล้านบาท (รับรู้รายได้ 9 เดือน) และคาดว่าจะสูงเป็นราว 2,000 ล้านบาทในปี 2569 ซึ่งจะกลายเป็นสัดส่วนรายได้หลักของบริษัท